
Dunaszekcső Községi Önkormányzat Képviselő-testülete
5/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007. április 2-án megtartott  üléséről.

Jelen vannak:

	Faller János
	polgármester

	Hetényi Ádámné
	alpolgármester

	Bíró Zsolt

Bokor Zoltánné

Kulutácz Zoltán
	

	Metz Judit

Prucs András
	

	Sándor József Benedek
	

	Szabó Gergely
	képviselők


Pest Éva körjegyző, 1. napirendhez Papp János főelőadó
                                 3. és 8. napirendhez: Bán Ferencné intézményvezető

                                 7. napirendhez: Szőcsné Mayer Éva tagintézmény-vezető
Igazoltan távol: Tóth András

Faller János polgármester megállapítja, hogy az ülés határozatképes, mert a megválasztott 10 fő képviselő közül 9 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) A kerékpárút terveztetéséről

Előterjesztő: Faller János polgármester, Papp János főelőadó

2.) Az önkormányzat Szervezeti és Működési Szabályzata

Előterjesztő: Faller János polgármester

3.) A szociális ellátások és a térítési díjak
Előterjesztő: Faller János polgármester, Pest Éva körjegyző, Bán Ferencné intézményvezető
4.) Lejárt határidejű határozatok, a két ülés között történt fontosabb események

Előterjesztő: Faller János polgármester

5.) PANNON MEDICINA részvényekre érkezett árajánlat
Előterjesztő: Faller János polgármester

6.) Ingatlanértékesítés

Előterjesztő: Faller János polgármester

7.) Tájékoztató az óvoda helyzetéről

      Előterjesztő: Szőcsné Mayer Éva tagintézmény-vezető

8.) Tájékoztató a Központi Konyha helyzetéről

Előterjesztő: Faller János polgármester, Bán Ferencné intézményvezető

9.) Egyebek

NAPIREND TÁRGYALÁSA

1.napirendi pont: Faller János polgármester: Felkéri Papp János főelőadót, hogy adjon tájékoztatást a kerékpárúttal kapcsolatban.

Papp János: A kerékpárút terveztetésére elkészített pályázatot határidőre beadtuk, és azt hiánypótlás nélkül el is fogadták. A pályázaton nyertünk 1.250.000 Ft-ot, és ugyanennyi az önerő is, mert a teljes költség 2.500.000 Ft. Az elmúlt testületi ülésen a képviselők elfogadták az önkormányzat számára legkedvezőbb tervezői ajánlatot, amely 2.520.000 Ft volt. Az eddigi folyamat során mindenütt 2,5 millió forintról volt szó, ezért döntenie kell a testületnek arról is, hogy a 20.000 Ft-ot a költségvetés terhére felvállalja-e. 
Az elkészített tervet a Közlekedési Felügyelettel engedélyeztetni kell. Az eljárásnak is van költsége, kilométerenként 16.500 Ft és 2.500 Ft. A támogatási szerződés megkötése előtt erről is döntenie kell a testületnek, hogy ezeket a költségeket felvállalja.
A Szekszárd Terv Kft.-vel a szerződéskötés megtörtént, már folyik is a tervezés. A tervezővel végigjárta a kerékpárút útvonalát. A legnagyobb probléma, hogy az Arénánál nincs hely az útnak. Esetleges megoldás lehet, hogy a Téglagyárnál lemegy az út az üdülőterületre, és utána a földesútnál, az üdülőterület végén jönne vissza a főút mellé. Ezzel a megoldással még hangulata is lenne. 

Faller János: Így két hidat is kiváltatnánk, melyek megépítése horribilis összeg lenne. 

Papp János: Az engedélyeztetési díjat a plusz műtárgyak után is meg kell fizetni, amely 49.000 Ft. A következő probléma a patak feletti megoldás a Petőfi u.99.számú  ingatlan mellett. 

Faller János: A tervező fahidat és a patak oldalának burkolását javasolta.

Prucs András: Végig a Duna parton nem épülhetne meg a kerékpárút?

Faller János: A terület zöme ártér, ezért ott nem lehet megépíteni.

Már a megvalósításra is kiírták a pályázatot. Június 30-ig lehet beadni, a támogatást a GM biztosítja.

Papp János: A pályázat is úgy készült, hogy az 56-os főútvonal mellett épül meg a kerékpárút. A beruházást alapban 60%-ban támogatja a minisztérium, de akár 80%-os is lehet. 

Metz Judit: Javasolja elfogadásra a költségek viselését. Ha már elindultunk a terveztetési pályázaton, akkor ezt is fel kell vállalnia az önkormányzatnak.

Vita nem volt, a testület 9 szavazattal 0 ellenében  a következő határozatot hozta:

23/2007.(IV.02.) számú határozat

a kerékpárút terveztetési és engedélyeztetési költségeiről 
A képviselő-testület a közlekedésbiztonsági kerékpárút 2.520.000 Ft-os tervezési költségeihez a pályázaton elnyert 1.250.000 Ft-hoz a 2007.évi költségvetése terhére 1.270.000 Ft önerőt biztosít. A testület vállalja és biztosítja a költségvetése terhére az engedélyeztetési eljárás összes szükséges költségét.

Határidő: azonnal ill. az eljárás folyamán esedékességkor

Felelős: Faller János polgármester 
2.napirendi pont: Faller János polgármester: A képviselő-testületnek az alakuló ülést követő 6 hónapon belül felül kell vizsgálnia a Szervezeti és Működési Szabályzatot. A körjegyző elkészítette az SZMSZ tervezetét, melyet mindannyian megkaptak a meghívóval együtt.
Pest Éva körjegyző: Az önkormányzati törvény szabályait követve készítette el a tervezetet. Igyekezett a főszabályok alapulvételével beépíteni a tervezetbe a helyi rendelkezéseket. Kéri a bizottságok elnökeit és tagjait, hogy az alapvető bizottsági feladatokon túl tegyenek majd javaslatot a konkrét feladatokra. E javaslatokkal később az SZMSZ melléklete kiegészítésre kerül.

Bokor Zoltánné: Kéri, hogy a zárt ülésekről készüljön hangfelvétel és az kerüljön megőrzésre. 
A meghívó és az írásos előterjesztés a képviselőkhöz 5 munkanappal előbb kerüljön kiküldésre. 
Az SZMSZ-ben kerüljön szabályozásra a munkaterv.

Kulutácz Zoltán: Nem ért egyet a zárt ülésre javasolt hangfelvétellel. Az ülések lényegéről jegyzőkönyv készül, ezt elegendőnek tartja rögzíteni. 

A tervezetben szerepel külön soron az Oktatási és Kulturális Bizottság. Az alakuló ülésen Településfejlesztési és Kulturális Bizottságot hozott létre a testület 7 fővel.

Pest Éva: Elnézést kér, ez technikai hiba, javítja a tervezetet.

Bokor Zoltánné: A jegyzőkönyvben nincs benne minden, ezért javasolja a hangfelvételt és annak megtartását.

Pest Éva: A jegyzőkönyvek az ülések lényegét tartalmazzák.  Igyekszik sok mindent lejegyzetelni az ülésen, ami lényeges, és az mind be is kerül a jegyzőkönyvekbe, így általában terjedelmes jegyzőkönyveket készít. Előfordult már, hogy szószerinti jegyzőkönyvet írt az elhangzottak pontos rögzítése miatt, ezt a faluTV által készített videofelvételről tudta megtenni. Ezt azonban állandó jelleggel nem tudja felvállalni. Így is folyamatosan késik a jegyzőkönyvek elkészítésével és felterjesztésével. 

Metz Judit: Javasolja az 5 munkanapos kiküldést, és az írásos előterjesztések, rendelet-tervezetek és határozati javaslatok megküldését.

Faller János: A fő szabályokat tehát az önkormányzatokról szóló törvény szabályozza. Az elhangzott javaslatokat szavazásra bocsátja, és annak eredményeként kerül majd a rendelet elfogadásra.

A testület 7 szavazattal 2 ellenében a következő határozatot hozta:

24/2007.(IV.02.) Kt.számú határozat

az SZMSZ tervezetének változtatásáról

1.) A képviselő-testület az ülések meghívóját és az írásos előterjesztéseket 5 munkanappal az ülés előtt rendeli el megküldeni.  
A testület 8 szavazattal 1 ellenében a következő határozatot hozta:

24/2007.(IV.02.) Kt.számú határozat
2.) A képviselő-testület a zárt ülésekről nem rendeli el hangfelvétel készítését és megőrzését, dokumentumnak elegendőnek tartja az ülés jegyzőkönyvét.
Az elfogadott változtatások után a testület 9 szavazattal 0 ellenében a következő rendeletet alkotja:
2/2007.(IV.03.) számú
önkormányzati rendelet
az önkormányzat Szervezeti és Működési Szabályzatáról
(Az elfogadott rendelet a jegyzőkönyv melléklete.)
3.napirendi pont: Faller János polgármester: A szociális törvény jelentős változásokon ment keresztül. A körjegyző elkészítette az új rendelet-tervezetét.

Pest Éva körjegyző: 2007.január 1-től a szociális törvény az ellátások zömét jegyzői hatáskörbe helyezte. Ezeket az ellátásokat részletesen szabályozza a törvény és végrehajtási rendeletei. Néhány eljárási szabályt beépített a tervezetbe, mert fontosnak tartja, hogy az érintettek azokat a kihirdetett rendeletből megismerhessék.

Az előző rendeleti módosításokat is figyelembe vette azzal, hogy az önkormányzati hatáskörben maradt ellátásokat a polgármester hatáskörében hagyta, és az ellátások feltételeit is a korábbiakkal megegyezően építette be. Bizottsági hatáskörben maradt az átmeneti segély és a rendkívüli gyermekvédelmi támogatás, a feltételeken nem változtatott.
Metz Judit: A rendelet-tervezetet jónak tartja, de fontosnak tartja kihangsúlyozni az eljárási szabályok betartását és betartatását. 
Hetényi Ádámné: A helyi lakásfenntartási támogatás iránti kérelmet évente két hónapban lehet beadni. Ezt elfogadja, de mégis aggályosnak tartja, hogy mi lesz a kimaradó időben az ügyfelekkel.

Faller János: Fontosnak tartotta ezt a szabályt. Az ellátás egy évre kerül megállapításra. Az ügyfélnek is figyelnie kell arra, hogy mikor kezdődhet, és mikor szűnik meg az ellátása. 

További kérdés, hozzászólás nem hangzott el, a testület 9 szavazattal 0 ellenében a következő rendeletet alkotta:
3/2007.(IV.03.)számú 
önkormányzati rendelet 
a szociális és gyermekvédelmi ellátásokról
(Az elfogadott rendelet a jegyzőkönyv melléklete.)

Pest Éva körjegyző: Szociális ellátások között az önkormányzat gondoskodik a szociális étkeztetésről, a házi segítségnyújtásról, és az Idősek Klubjában a nappali ellátásról. Ezt a feladatot február 1.napjától az önkormányzat társulási formában látja el. A társulási megállapodás tartalmazza azt is, hogy a testületek a községekben meghatározzák a helyi térítési díjakat. Megváltozott a térítési díjak számítása is, és ez komoly megterhelést jelenthet az ellátottak részére, akik nyugdíjasok. 

A szociális étkeztetés térítési díjának kiszámítása: a központi konyha teljes személyi és dologi kiadásainak valamint az 1 fő szociális étkeztetést végző közalkalmazott bére és járulékai (25.764.921 Ft) osztva az összes elkészített étkezés számával(47.725). Az egy ebédre jutó költség 540 Ft. Ezt az összeget csökkenteni kell az egy napra jutó normatíva összegével (81.200 Ft x 45 fő / 251 nap) 324 Ft-tal. Így a díj 216 Ft. A szociális étkeztetést csak kiszállítással tudja az önkormányzat felvállalni, melynek napi költsége 150 Ft. A térítési díj tehát 366 Ft/nap.

A házi segítség nyújtásban 2 fő vesz részt. A térítési díj kiindulása itt is az összes kiadás (3.043.000 Ft) és a munkaórák száma (4016 óra – 8 óra x 2 fő x 251 nap). Az 1 munkaórára jutó költség 758 Ft, melyet csökkenteni kell az 1 munkaórára jutó normatíva összegével, amely 250 Ft  (111.500 Ft x 9 fő /4016 óra). A térítési díj így 508 Ft/óra.

A nappali ellátásnál van a legjelentősebb változás. Az Idősek Klubja tagjai eddig csak az étkezésért fizettek, most azonban a tartózkodásért is térítési díjat kell megállapítani. Az alap itt is az összes kiadás (5.091.000 Ft) és a működési napok száma (251). Az 1 napra jutó költség 882 Ft (5.091.000 Ft/23 fő/ 251 nap), melyet csökkenteni kell a normatíva összegével. Az étkezés díja 514 Ft. A napi tartózkodás és az élelmezés így akár 740 Ft-ot is jelenthet egy személy részére. Fontos tudni, hogy a magas térítési díjjal az intézmény elvesztheti az ellátottakat, illetve az ellátottak károsulnak azzal, hogy nem vesznek részt a napi ellátásban. Az önkormányzatnak át kell gondolnia, hogy milyen mértékű támogatást nyújt az ellátáshoz annak érdekében, hogy az meg is maradhasson az idős emberek részére. 
Faller János: Azt mindig is tudtuk, hogy nem csak a normatívából tartja fenn az önkormányzat ezeket az ellátásokat. Tehát eddig is hozzátette az önkormányzat a különbséget, és azt ezután is meg kell tennie. Az idős emberek, főleg az egyedülállóak ellátása nem kerülhet veszélybe, ezért javasolja, hogy a tartózkodás költségét vállalja fel az önkormányzat, és az étkezésért pedig a decemberben már elfogadott térítési díjakat fizessék az ott étkezők.

Bán Ferencné: A decemberi díjakat felülvizsgálta, és azt javasolja, hogy csak a vendégétkezők által fizetendő díjat módosítsa a testület 514 Ft-ra. 

Gondot jelent jelenleg még az, hogy az óvodai változások miatt a szülők kérnének csak tízórait a gyerekek részére, de eddig még nem volt ilyen, és ezért térítési díjat sem kért megállapítani. Nem támogatja ugyan ezt a megoldást, mert ne támogassuk azt, hogy hazavigyék a gyerekeket, és normatívát sem igényelhet utánuk.
Sándor József: De azt se támogassuk, hogy a gyerekeknek így nem biztos, hogy lesz otthon ebédjük. Az önkormányzat legalább az étkezést biztosítsa a gyerekeknek az óvodában. Legyen tízórai és ebéd, és akkor legalább addig biztosak lehetünk abban, hogy ettek, utána pedig mehetnek haza.

A testület 7 szavazattal 2 ellenében a következő határozatot hozta:

25/2007.(IV.02.) Kt.számú határozat
gyermekélelmezésről

A képviselő-testület azoknak az óvodáskorú gyermekeknek, akik napi 5 órát tölthetnek az Óvodában tízórait és ebédet biztosít.

A meghozott döntés és az elhangzott javaslat alapján a testület 9 szavazattal 0 ellenében a következő rendeletet alkotta:
4/2007.(IV.03.) számú
önkormányzati rendelet

az étkezési nyersanyagköltségről, a fizetendő térítési díjakról szóló 3/1996.(III.28.) számú önkormányzati rendelet módosításáról
(Az elfogadott rendelet a jegyzőkönyv melléklete.)

4.napirendi pont: Faller János polgármester: A két ülés között történt fontosabb eseményekről tájékoztatja a képviselőket. A Zöld Forrás két pályázatot fog előkészíteni, az egyik a sportöltöző, a másik pedig 2 db játszótér felújítása.

Tárgyalt a Vízügyi Igazgatóságon árvízvédelmi ügyben. Bekerülhetünk a Duna-programba, KEOP-os pályázat lesz. 2009-2011 között valósulhat meg a program közel 1 milliárdos összegben. A nagy kérdés, hogy ki állja a megvalósulás önerejét. Kérte az Igazgatóság munkatársait, hogy jöjjenek ki a községbe, mondják el a lakosságnak, hogy mit terveznek, és ők is elmondhassák arról a véleményüket. Utána induljon el csak a konkrét tervezés. A patak elzárására mobilgátat képzelnek el, a Széchenyi utca védelmére pedig 2 méteres földgát épülne.

A közmunkaprogram március 31-én zárult, az önkormányzat 7 főt foglalkoztathatott. Nem valósulhatott meg a Damjanich utcai patak teljes kipucolása. Szeretne köszönetet mondani a lakosságnak is, mert a közmunkásokat megelőzve, ingatlanaik előtt a fák kivágását, metszését elvégezték, így az önkormányzatra a hulladék elszállítása maradt. 

Újabb programra lesz lehetőség, ha eredményes lesz a mohácsi pályázat akkor újabb 3 főt foglalkoztathatunk május 1-től 5 hónapon keresztül napi 6 órában. A program célja a parlagfű mentesítés, az Árvíz sori árok kitakarítása, virágosítás. 

A Kistérségi Cselekvési Tervben Dunaszekcső két kiemelt feladattal szerepel: Templom tér megvalósításának II.üteme; az Alapítvány 80 millió forintos turisztikai terve.

Kiírták a TEKI, CÉDE, TEUT pályázatokat. A TEUT-on vehet részt az önkormányzat útépítéssel, mégpedig a Széchenyi utca felújításával. A tervek szerint az út építésének teljes költsége a Dunabeton Kft.-ig 5.868.000 Ft. Ehhez, ha elnyerjük a 3,4 millió forintot, akkor önerőként 2.468.000 forintot kell az önkormányzatnak biztosítania. Erről ma döntést is kell hoznia a testületnek.
Dél-Sióvölgyi konzorciumi tájékoztatón vett részt Szekszárdon. 2009-re indulhat a projekt. A gépeket már megvették, a kisajátítások is megtörténtek, tehát indulhat az építkezés. A rekultiváció is 2009-ben kezdődhet meg. Hihetetlen, de elviszik a szeméttelepről az összes hulladékot. A tervek szerint 3 szelektív-hulladékgyűjtő sziget kerül kialakításra, de csak a projekt indulásakor. A gyűjtőszigetekről ingyenesen fogják a konténerekből elszállítani a hulladékot. Kevésnek tartja a 3 szigetet, legalább még 3 kialakítását tartaná elfogadhatónak. Az önkormányzat feladata a szigetekkel kapcsolatban a terület biztosítása. 

Vita nem volt, a testület 9 szavazattal 0 ellenében a következő határozatot hozta:

26/2007.(IV.02.)Kt.számú határozat
a lejárt határidejű határozatok, a két ülés között történt fontosabb eseményekről
1.) A képviselő-testület a lejárt határidejű határozatok, a két ülés között történt fontosabb eseményekről szóló tájékoztatót tudomásul veszi.

2.) A Dunaszekcső Képviselő-testülete úgy határozott, hogy a Dél-Dunántúli Regionális Fejlesztési Tanács által meghirdetett TEUT (jogcím) támogatására pályázatot nyújt be.

A pályázat célja: Útburkolat felújítás 

a fejlesztés megvalósulási helye: Dunaszekcső, Széchenyi utca (105 hrsz)

_________________________________________________________________________
A fejlesztés forrásösszetétele:

adatok Ft-ban

	Megnevezés
	2007. év

	Saját forrás
	2.468.000.-

	Hitel
	

	Támogatásból igényelt összeg
	3.400.000.-

	Egyéb támogatás (nevesítve)
	

	Egyéb forrás 
	

	Összesen
	5.868.000.-


A Képviselőtestület  a 2007. évi saját forrás összegét a 2007. évi költségvetéséről szóló  1/2007.(II.26.) számú Költségvetési Rendeletében  biztosítja. A testület felhatalmazza a polgármestert a pályázat benyújtására.

5.napirendi pont: Faller János polgármester: Az önkormányzatnak van 1.180.000 Ft értékben Pannonmedicina gyógyszertári részvénye. Az előző évben érkezett vételi ajánlat, és most ezt megismételte az Rt. Az ajánlat a névérték 50%-a. Az előző testület elutasította az értékesítést, és most is azt javasolja, hogy várjon az önkormányzat.

Vita nem volt, a testület 9 szavazattal 0 ellenében a következő határozatot hozta: 
27/2007.(IV.02.)Kt.számú határozat
a Pannonmedicina részvényekről
A képviselő-testület a tulajdonában levő 1.180.000 Ft értékű Pannonmedicina gyógyszertári részvényeket nem kívánja értékesíteni.

Határidő: azonnal

Felelős: Faller János polgármester

6.napirendi pont: Faller János polgármester: Már tájékoztatta a képviselőket arról, hogy a dögkút kérdésének megoldását Bóly Város Önkormányzata vállalja. Ehhez Dunaszekcsőtől meg kell vásárolnia a dögkút területét. A gyűjtés fémkonténerben történik, és gondoskodnak az elszállíttatásról. Az eljárás elhúzódott azzal, hogy telekmegosztást kellett kérni, de most már megérkezett a határozat, a megosztást engedélyezte az építési hatóság. Sor kerülhet az adásvételre. A terület vételi árára javasol 100 Ft/m2 összeget. A terület 390 m2, így a befolyó összeg 39.000 Ft. 

Vita nem volt, a testület 9 szavazattal 0 ellenében a következő határozatot hozta:

28/2007.(IV.02.) számú határozat

ingatlanértékesítésről

A képviselő-testület a dunaszekcsői 015/39 hrsz-ú, dögkút művelési ágú 390 m2 területű ingatlanát értékesíti Bóly Város Önkormányzata részére. Az ingatlan vételára 39.000 Ft (390m2 x 100 Ft). A testület felhatalmazza a polgármestert az adásvételi szerződés aláírására.

Határidő: azonnal

Felelős: Faller János polgármester
7.napirendi pont: Faller János polgármester: Az utóbbi időben komoly problémát okoz mind a szülőknek, mind az önkormányzatnak a gyermeknevelési támogatásban, illetve GYES-en lévő szülők gyermekeinek óvodai elhelyezése. Ezért kérte meg a tagintézmény-vezetőt a tájékoztatóra.
Szőcsné Mayer Éva: A nyilvános testületi ülést is – amelyről TV felvétel készül – szeretné felhasználni tájékoztatásra. A szülők részére már tartott szülői értekezletet is, ahol figyelmeztetésként tájékoztatta a szülőket arról, hogy a GYES-en lévő illetve GYET ellátásban részesülő szülők gyermekeiket naponta 8 órától 13 óráig vihetik az intézménybe. Ez nem helyi szabályozás, központi jogszabály. Az ellátásra csak akkor jogosult a szülő, ha a gyermeke intézményi elhelyezése nem haladja meg a napi 5 órát. A szülők a tájékoztatást tudomásul vették, ezt valamennyien aláírásukkal is megerősítették. 
Ez a rendelkezés azonban senkinek sem jó. Jelenleg 62 gyerek van a 62 férőhelyes intézményben. 12 gyermek szülője GYET, és 15 gyermek szülője GYES ellátásban részesül. Egész napos ellátásra jelenleg csak 35 óvodás jogosult. Délelőtt 3 csoporttal, délután 2 csoporttal működik az óvoda. Hogy mi lesz a továbbiakban azt nem tudni.
Faller János: Ez a rendelkezés az iskolai napközire is vonatkozik. Komoly társadalmi visszhangja van ennek a szabályozásnak. A gyermekeknek a lényeg, hogy az óvodában legyenek. Pont azok kerülnek hátrányba ezzel a rendelkezéssel, akiknél indokolt és fontos lenne az intézményi ottléte. 

Bokor Zoltánné: A főállású anya azt vállalja az ellátással, hogy otthon van és neveli a gyermekeit. Azért kérték az ellátást, hogy otthon lehessenek a gyermekeikkel. Nem ért egyet a rendelkezéssel ugyan, de ez bizony azt jelenti.

Szőcsné Mayer Éva: Így azonban lesznek olyan gyermekek, akik egyedül lesznek otthon. A GYES mellett a szülők dolgozhatnak legálisan 4 órát, és ha nem vihetik a gyereket az óvodába, akkor elképzelhető, hogy egyedül maradnak napközben, és az étkezésük sem biztos, hogy megoldott lesz.
A közalkalmazottak részére biztosítandó 2 órás átfedési időszakot is képtelen lesz megoldani.

Faller János: A rendelkezés betartása és betartatása még azt is maga után vonhatja, hogy létszámcsökkentést kell végrehajtani az óvodai dolgozók között. Szeretné kihangsúlyozni, hogy ezzel a jogszabályi rendelkezéssel a szülőknek kell elsősorban foglalkozniuk, hiszen jogokat és kötelezettségeket az ő részükre állapítanak meg benne.

A tagintézmény-vezetőtől a szülők megfelelő tájékoztatást kaptak. 

Ugyanakkor ennek az intézkedésnek komoly személyi és gazdasági jellegű kihatása van.

8.napirendi pont: Faller János polgármester felkéri a Központi Konyha vezetőjét, hogy adjon tájékoztatást az intézményről.

Bán Ferencné: A folyamatos jogszabályi változások a Központi Konyha intézményre is kihatással vannak. Az előbb elhangzottak alapján az a tapasztalata, hogy a szülő, ha egész napra nem viheti a gyereket az intézménybe, akkor ebédre már nem akarja ott hagyni. Ezért volt igény arra, hogy csak tízórait is kaphassanak az óvodások. Ha a szülő  otthon főz a családnak, akkor az óvodás gyermekét is hazaviszi ebédre. 

Az óvodás gyerekek közül 18 főre fizetnek térítési díjat, az összes többi gyerek 100 %-os kedvezményre jogosult. 
Az iskolában 15 főre fizetnek 100%-os térítési díjat, 13-ra 50%-osat, és 38 fő étkezik ingyenesen. Ha ebéd előtt el fogják vinni a gyerekeket, akkor nem vehet igénybe az intézmény normatívát sem. 

A Konyhán 2002-ben 48000 ebédet főztek, 510 Ft-os költséggel, 2003-ban 58000 étkezést biztosítottak 385 Ft előállítási költségen. 2004-ben 53000 volt az étkezések száma, költsége 438 Ft volt. 2005-ben 49875 ebédet szolgáltak ki. 2006-ban 47725 étkezés volt, a költség pedig 514 Ft. 
Az önkormányzat óriási gondban van. Mit tud tenni? Árat emelni? A béreknél takarékoskodni létszámcsökkentéssel lehet. Akkor viszont a konyha nem tudja a szükséges számú étkezést biztosítani. Talán az egyetlen megoldás lenne, ha vállalkozásba adná az önkormányzat az üzemeltetést.

A konyha dologi kiadása 13 millió forint körül stagnál, de semmiféle felújítás nincs tervezve az intézményre. Tudja, hogy jelentős támogatást kell adnia az önkormányzatnak a konyha üzemeltetésére. Ha a vállalkozás felé indul a fenntartó, akkor sem szűnik meg a támogatás, de a felére csökkenhet. 

Nem lehet máshol megtakarítás, mint a bérjellegű kiadásoknál. 

Nagyon sok kára származik az intézménynek abból, hogy a térítésmentes étkezők hiányzását nem jelentik be a szülők előre időben. Fontos lenne kikényszeríteni a bejelentési kötelezettséget előző napra. 

Faller János: Az intézmény vállalkozásba adásával fel kell mondani a dolgozóknak. Két főnél szóba jöhet a prémiumévek program. 

Sándor József: Ha a vállalkozó nem úgy teljesít, akkor mit fog tenni az önkormányzat. Az elküldött dolgozókat akkor  hogyan tudja visszavenni? 
Ha mégis kiadja az önkormányzat vállalkozásba a konyhai ellátást, akkor alaposan ki kell azt dolgozni. Fontos, hogy ki kell írni pályáztatásra. Szét kell nézni a környéken, beszállítóktól is kell információt kérni az ellátás biztosítására. Minden információt össze kell gyűjteni ahhoz, hogy az önkormányzat nyugodt lelkiismerettel hozza meg a döntést. Az biztos, hogy más megoldást kell találni az ellátásra, de az információkat döntés előtt be kell gyűjteni.

Hetényi Ádámné: A vállalkozásba adással az önkormányzat egy alkalommal már rossz döntést hozott.

Faller János: Nem kíván most döntést kierőszakolni, a tájékoztatóval nem ez volt a célja.

A dolgozók jogviszonyának megszüntetésére kedvező lehetőségek azonban most vannak, sokáig elodázni a döntést nem lenne célszerű. 

Bán Ferencné: Ha a vállalkozásba adáson gondolkodik a fenntartó, akkor a döntést időben meg kell hoznia ahhoz, hogy a nyár elegendő  legyen a felkészülésre.

Faller János: Először is meg kell hirdetnie a fenntartónak a vállalkozások részére a feladatot, ha amellett dönt majd a testület. 

Bán Ferencné: Bízik az önkormányzat korrekt döntésében, amellyel csak jobbá válhat az ellátás. 

Egyebek: 

Bokor Zoltánné: Az 56-os főútvonal építése során lesz-e zebra az iskolánál?

Faller János: Erről a kérdésről már nagyon sokszor esett szó. Gyalogátkelőhely most sem lehet az iskola hátsó bejáratánál.

Bíró Zsolt: A hulladékgazdálkodásról már hallottunk a mai ülésen. Ehhez kapcsolható a műanyag palackok begyűjtésre és összezsugorítása. Információt szerzett arról, hogy ingyen zsugorító eszközhöz juthat a község, ha évente 6000 palackot biztosít. Ezt fontos lenne elérni és kihasználni a lehetőséget.

Hallotta, hogy útdíjat kell fizetni az 56-os főúton. Nem lehetne ebből részesedéshez jutnia az önkormányzatnak?

A község szépítése fontos feladat. Vannak ötletei is erre, pl. virágosítás, utcanév táblák kihelyezése. Ha az önkormányzat az anyag költségeket felvállalná, akkor többet lehetne tenni a szépítés érdekében.

Az idegenforgalmi adó emelésének nem lett folytatása. Fontos, hogy az adót fizetők környezete épüljön-szépüljön. Kidolgozhatná a rendelet-tervezetet?

A hajómalom és a magtár ügyében feltétlenül véleményt szeretne kérni. A tulajdonos nem fog tudni vele mit kezdeni. Szeretné a Cselekvési Tervbe bejuttatni.

Faller János: A palackzsugorítás jó kezdeményezés. Az útdíjból bizonyos, hogy az önkormányzat nem részesülhet.

Az idegenforgalmi adót fizetők támogatása nem állt meg, hiszen arról volt szó, hogy pályázati lehetőséget fogunk kiírni a részükre a környezet szépítése érdekében.

A Cselekvési Tervbe már nem kerülhetnek bele az említett építmények. A Duna-Dráva Nemzeti Parknál szerepel a Hajómalom. Mi pedig az orr és fartőke megszerzésével járulunk hozzá a megépítéséhez. A magtár épületének nem tudunk funkciót adni, ezért ne foglalkozzon vele az önkormányzat. A közösségi épületnek itt a művelődési ház, elsődlegesen annak kihasználtságával kell foglalkozni.

Bíró Zsolt: A Széchenyi utcában ha megépül az új út, akkor nem lehetne szép egységes járdát is építeni? A tulajdonosok is hozzájárulnának.

Hetényi Ádámné: A közterületi padok sok helyen szörnyű állapotban vannak. Az utolsó alkalommal a javítás úgy történt, hogy a faanyagot fizette az önkormányzat. Meg lehet ezt most is csinálni? 

Faller János: Természetesen igen, de kér értesítést a szervezésről.

Kulutácz Zoltán: Megköszöni a március 15-i ünnepséget a szervezőknek, a résztvevőknek. Reménykedik, hogy évről-évre hasonló szervezések lesznek.

Volt-e az MLSZ a sportpályák ügyében?

Faller János: Megköszöni ő is a március 15-i ünnepséget. Köszöni a képviselőknek is, hogy valamennyien részt vettek családostól a rendezvényen.

Az MLSZ képviselői itt voltak. A kiírásra a vártnál lényegesen többen jelentkeztek, ezért úgy érzi, hogy húzódni fog az egész. A felmérést elkészítették a képviselők, azt ígérték, hogy küldeni fogják.

Metz Judit: Az előzőekben elnapoltuk a temető kérdését. Várható, hogy a közeljövőben sor kerül rá?

Faller János: Nagyon sok fontos tennivaló volt és van, ezért csúszott el a kérdés tárgyalása. Kér a bizottságoktól előkészítési segítséget. 

Sándor József: Van-e az önkormányzatnak építési telke? Ha igen, milyen közművesítettséggel. Fiatalok szeretnének építeni, információt kértek tőle.

Munkahely lehetőségről is érdeklődtek tőle.

Faller János: A Szőlő utcában az utolsó háztól a bal oldalon egészen a sportpályáig telkek vannak, de nincs közmű. Fel kell vállalnia az önkormányzatnak a közművek kiépíttetését, és néhány területet ki is kellene sajátítani. 

A régi napközire volt érdeklődő, 12 főt akarna foglalkoztatni. A bólyi cég itt volt, folyamatosan veszik fel az embereket.

Kisebb ipari parkot mi is kialakíthatnánk, de ehhez pályázati lehetőségre lenne szükség. 20 ha terület kellene legalább, de saját ingatlanunk nincs.

Fontos inkább az intézményeink stabilitása, a község szépítése, hogy a lakók itt nyugalmat találjanak, itt lakjanak, és innen el járhatnak dolgozni pl.Mohácsra.

Bíró Zsolt: Augusztus 20-ra tervezné az elszármazottak találkozóját. Feltétlenül kell egy szervező bizottság. A civil szerveknek és a testületnek az eredményes szervezés érdekében össze kell fognia. Vannak olyan protokoláris feladatok, amelyeket csak az önkormányzat vállalhat fel.

Faller János: A városi oktatási referens véleménye szerint a felső tagozatos gyerekeinket be kellene vinni Mohácsra. Ezt nem tartja elfogadhatónak. Több községgel tárgyalásokat kezdtek kisebb társulás alapítására, a közeljövőben lesz is megbeszélés, ahova oktatási szakértőt is meg fognak hívni. A szakértőtől véleményt és javaslatot várnak a megoldásra. Szeptemberben 14 elsős lesz, sokáig tehát nem fogjuk tudni fenntartani az intézményt.

Több napirend, kérdés, hozzászólás nem volt, a polgármester az ülést berekesztette.

Kmf.

Faller János
Pest Éva

polgármester
körjegyző

